KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Antrasis tarpinis jungtinių technologijų iniciatyvų ARTEMIS ir ENIAC vertinimas /* COM/2013/0830 final */





KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Antrasis tarpinis jungtinių technologijų iniciatyvų ARTEMIS ir ENIAC vertinimas (Tekstas svarbus EEE) 1. Įvadas Šioje ataskaitoje pateiktos nepriklausomų ekspertų grupės, kuri atliko antrąjį tarpinį jungtinių technologijų iniciatyvų (JTI) ARTEMIS ir ENIAC vertinimą, išvados ir rekomendacijos. Be to, ataskaitoje pateiktos Komisijos pastabos ir nustatytos tolesnės priemonės. ARTEMIS ir ENIAC – tai bendrosios įmonės (BĮ), įgyvendinančios JTI atitinkamai įterptųjų kompiuterinių sistemų ir nanoelektronikos srityse. Tokiu būdu Komisija laikosi BĮ steigimo aktų[1] 11 straipsnio 2 dalyje nustatytų reikalavimų atlikti įvertinimą. 2. Pagrindiniai faktai JTI, įsteigtos kaip BĮ pagal Sutarties dėl ES veikimo 187 straipsnį (buvusį Sutarties 171 straipsnį), buvo įtrauktos į septintąją bendrąją programą (7BP), siekiant remti pagrindines Europos konkurencingumui svarbias mokslinių tyrimų ir technologinės plėtros sritis. BĮ ARTEMIS ir ENIAC pradėjo veikti 2008 m. vasario mėn. BĮ ARTEMIS ir ENIAC yra pramonės, įvairių ES valstybių narių ir asocijuotųjų šalių (JTI valstybių narių)[2] ir Europos Sąjungos viešojo bei privačiojo sektorių partnerystės, kurių tikslas – nustatyti ir įgyvendinti bendrą Europos mokslinių tyrimų bendruomenių (pramonės ir akademinių bei mokslinių tyrimų organizacijų) mokslinių tyrimų darbotvarkę, siekti Europos mokslinių tyrimų ir plėtros sąveikos bei suderinimo, skatinti MVĮ dalyvavimą, taip pat teikti svarią ekonominę ir socialinę naudą. Pagrindinė taikoma priemonė – ES, JTI valstybių narių ir pramonės lėšų mobilizavimas. Nuo įsteigimo BĮ ARTEMIS IR ENIAC paskelbė ir įvertino atitinkamai šešis (po vieną per metus) ir devynis (po vieną 2008 m., 2009 m. bei 2010 m. ir po du 2011 m., 2012 m. bei 2013 m.) kvietimus teikti paraiškas. Iki 2012 m. pabaigos BĮ ARTEMIS IR ENIAC finansavo 102 projektus. ES ir JTI valstybių narių bendras įnašas iki šiol siekė virš 1,115 mlrd. EUR abiem JTI kartu (2008–2012 m.), papildydamas privačias mokslinių tyrimų ir plėtros investicijas, kurių vertė – daugiau kaip 1,670 mlrd. EUR. 52 ARTEMIS projektams iki šiol tenka iš viso 990 mln. EUR vertės mokslinių tyrimų ir plėtros investicijų, iš jų 288 mln. EUR sudaro nacionaliniai įnašai, 163 mln. EUR – ES įnašas, 539 mln. EUR – pramonės įnašas. Šie projektai susiję su visais aštuoniais ARTEMIS strateginės mokslinių tyrimų darbotvarkės paprogramiais saugos, sveikatos priežiūros, išmaniųjų aplinkų, gamybos, kompiuterijos, saugumo, tvarumo ir įterptųjų sistemų projektavimo srityse. Per pirmuosius ketverius metus ARTEMIS valstybių narių įnašas buvo palyginti nedidelis, tačiau 2012 m. pradėjus vykdyti ARTEMIS inovacijų bandomuosius projektus BĮ veikla dėl didesnių valstybių narių įnašų išaugo. 50 ENIAC projektų iki šiol tenka iš viso 1,795 mlrd. EUR vertės mokslinių tyrimų ir plėtros investicijų, iš jų 382 mln. EUR sudaro nacionaliniai įnašai, 283 mln. EUR – ES įnašas, 1,130 mlrd. EUR – pramonės įnašas. Šie projektai susiję su visais aštuoniais ENIAC strateginės mokslinių tyrimų darbotvarkės paprogramiais automobilių pramonės / transporto, komunikacijų / gyvenimo būdo, energijos, sveikatos, saugos / saugumo, puslaidininkių projektavimo, puslaidininkių gamybos ir susijusios įrangos / medžiagų srityse. Remiantis Didelio poveikio technologijų aukšto lygio grupės rekomendacijomis, nuo 2011 m. ENIAC tapo svarbia gamybos bandomųjų linijų įgyvendinimo priemone. Dėl šios priežasties bendros suinteresuotųjų šalių investicijos labai išaugo, o programa pradėta įgyvendinti beveik pagal numatytą biudžetą. Kaip numatyta Tarybos sprendimuose, kuriais įsteigiamos BĮ ARTEMIS ir ENIAC, iki 2010 m. gruodžio 31 d. ir iki 2013 m. gruodžio 31 d. Komisija turi atlikti tarpinį įvertinimą padedama nepriklausomų ekspertų. Turi būti įvertinta BĮ ARTEMIS ir ENIAC veiklos kokybė, veiksmingumas ir pažanga siekiant nustatytų tikslų. Pirmasis tarpinis BĮ ARTEMIS ir ENIAC vertinimas[3] buvo atliktas po dvejų metų nuo iniciatyvų pradžios, jame daugiausia dėmesio buvo skiriama BĮ veiksmingumui, valdymui ir operacijoms. Pagrindinis antrojo tarpinio vertinimo tikslas – įvertinti BĮ ARTEMIS ir ENIAC pasiekimus per daugiau kaip 5 veiklos metus. 3. Vertinimo procesas Per antrąjį tarpinį vertinimą buvo nagrinėjamas BĮ aktualumas, efektyvumas, veiksmingumas ir mokslinių tyrimų kokybė. Be to, buvo tiriama, kaip įgyvendintos 2010 m. atlikto pirmojo tarpinio vertinimo ir Komisijos ataskaitos[4] dėl tos tarpinio vertinimo ataskaitos rekomendacijos. Komisija paskyrė išorės ir nepriklausomų ekspertų grupę, vadovaujamą Dr. Götzelerio[5]. Formuojant grupę buvo siekiama tinkamai aprėpti technines sritis, taip pat užtikrinti už pirmąjį tarpinį vertinimą atsakingos grupės veiklos tęstinumą. Grupė veikė sutarimo pagrindu ir savo išvadas bei rekomendacijas grindė išsamiais dokumentų tyrimais, tarpusavio vertinimo metu gautais įrodymais ir pokalbiais su suinteresuotosiomis šalimis[6]. Ekspertai vertinimą atliko 2012 m. rugsėjo–2013 m. vasario mėn. Galutinė ataskaita paskelbta 2013 m. liepos mėn., ją galima rasti Skaitmeninės darbotvarkės interneto svetainėje[7]. Vertinimo metu buvo rengiamas ir Komisijos pasiūlymas dėl naujos BĮ, kuri pakeistų BĮ ARTEMIS bei ENIAC ir tęstų jų veiklą, įsteigimo. BĮ ARTERMIS ir ENIAC vertinimo išvados ir rekomendacijos, be kita ko, buvo analizuojamos ir pasitarnavo rengiant reglamento dėl naujosios JTI poveikio vertinimą. 4. Vertinimo rezultatai ir rekomendacijos Antrojo tarpinio vertinimo rezultatais patvirtinama didelė BĮ ARTEMIS ir ENIAC vertė ir reikšmingi pasiekimai. Visų pirma, grupė priėjo prie tokių išvadų: i) BĮ tebėra labai aktualios ir padarė didelę pažangą siekdamos savo tikslų; ii) jų veiksmingumas yra didelis; iii) jų efektyvumas geras, nepaisant palyginti didelės reguliavimo, administracinės ir finansinės naštos; iv) BĮ atliktų projektų peržiūrų, ataskaitų ir stebėsenos kokybė yra gera. Apskritai grupė palankiai vertina trišalę JTI priemonę, kuria telkiami pramonės, ES ir valstybių narių ištekliai. Savo rekomendacijose grupė ragina toliau paprastinti ir tobulinti administracines procedūras, taip pat stiprinti valdymo struktūras. Komisija palankiai vertina tai, kad grupė aktyviai palaiko idėją, jog būtina bendra Europos strategija elektroninių komponentų ir sistemų mokslinių tyrimų, plėtros ir inovacijų srityje; Komisija taip pat pritaria šiai pozicijai. Minėta strategija turėtų būti parengta kartu su pagrindinių Europos pramonės šakų matrica, kuri papildytų bazines didelio poveikio technologijas[8] kaip priemones, kuriomis galima nustatyti, remti ir plėtoti pramonės ekosistemas, būtinas darniai Europos veiklai elektroninių komponentų ir sistemų srityje vykdyti tokiu būdu, kad tai būtų suderinama su BĮ atvirumu. Išsamus grupės rekomendacijų sąrašas pateikiamas priede. Iš grafiko, pagal kurį turėtų būti įgyvendintos rekomendacijos, matyti, ar jas turėtų įgyvendinti esamos BĮ, ar būsima BĮ, t. y. Komisijos siūloma[9] BĮ „Elektroniniai komponentai ir sistemos siekiant Europos lyderystės“ (ECSEL). Kalbant apie pirmojo tarpinio vertinimo rekomendacijų įgyvendinimą, grupė iš esmės patenkinta rezultatais ir nurodo, kad dauguma rekomendacijų buvo aptartos Komisijos ataskaitoje dėl tarpinio vertinimo ataskaitos ir apskritai įgyvendintos patenkinamai. Tačiau kai kurių valstybėms narėms skirtų rekomendacijų įgyvendinimas, grupės nuomone, yra mažiau patenkinamas. Tai rekomendacijos, susijusios su valstybių narių finansavimo praktikos ir procedūrų derinimu, taip pat daugiamečiais biudžeto įsipareigojimais, dėl kurių procesas gali būti vilkinamas ir gali atsirasti administracinė našta. 5. Planuojami tolesni veiksmai Komisija pritaria antrajai tarpinei vertinimo ataskaitai. Rekomendacijos pagrįstos išsamia kritine analize. Komisija, kaip išdėstyta toliau, įgyvendins jai pateiktas rekomendacijas ir bendradarbiaus su pramonės atstovais, JTI valstybėmis narėmis ir bendrosiomis įmonėmis, kad šios įgyvendintų joms skirtas rekomendacijas. Visų pirma Komisija imsis: · trumpalaikių veiksmų dėl esamų BĮ (t. y. dėl jų veiklos iki pradės veikti naujoji JTI) per jų valdymo struktūras; · veiksmų, susijusių su naujosios kartos JTI ECSEL teisiniu pagrindu. Komisijos pastabos dėl grupės rekomendacijų pateiktos toliau. Šiame skirsnyje aptartos ir Komisijos tolesnės priemonės, susijusios su jos ataskaita dėl pirmojo tarpinio vertinimo. 5.1. Bendrosios pastabos Komisija pripažįsta trišalio modelio vertę ir ypač džiaugiasi teigiamomis išvadomis dėl esamų BĮ veiksmingumo ir efektyvumo. BĮ veiklos pradžia ir jos įsibėgėjimas buvo nelengvi, tačiau pagrindiniai sunkumai įveikti. Kalbant apie veiklą, BĮ ENIAC veikia teisinga kryptimi siekdama pradinio iniciatyvos užmojo, t. y. nanoelektroninių mokslinių tyrimų ir plėtros srities pramonės investicijų programai mobilizuoti maždaug 2,7 mlrd. EUR. BĮ ARTEMIS išliks labiau nutolusi nuo pradinio tikslo mobilizuoti 2,5 mlrd. EUR įterptųjų kompiuterinių sistemų moksliniams tyrimams ir plėtrai. Tačiau iš pastarųjų dvejų metų įvykių eigos matyti, kad ARTEMIS veiklos apimtis taip pat pastebimai išaugo. Komisija įsitikinusi, kad abi iniciatyvos pateisins viltis iki savo įgaliojimų pabaigos 2017 m. 5.2. Rekomendacijos pramonės asociacijoms Komisija pripažįsta svarbų BĮ narėmis esančių pramonės asociacijų vaidmenį, visų pirma pramonės atstovų, įskaitant MVĮ, dalyvavimą nuolat atnaujinant mokslinių tyrimų darbotvarkę ir populiarinant BĮ. Komisija pabrėžia, kad itin svarbus pramonės atstovų dalyvavimas aukščiausiu lygiu, taip rodant pavyzdį ir įsipareigojimų tvirtumą. Atsižvelgiant į tai, pozicijos nustatymo dokumente[10], parengtame AENEAS[11] ir CATRENE[12], numatomos didelės perspektyvos ir Europos nanoelektronikos pramonės tikslai iki 2020 m. Komisija sutinka su antrojo tarpinio vertinimo grupės pastabomis ir mano, kad BĮ raida siekiant, kad jos galėtų remti aukštesnio technologinės brandos lygio (TBL) projektus, vyksta laiku ir yra būtina, kad daugiau dėmesio būtų skiriama inovacijoms ir rezultatų panaudojimui, taip pat mokslinių tyrimų ir plėtros priartinimui prie rinkos. Ypač sėkmingas buvo BĮ ENIAC 2012 m. kvietimas teikti paraiškas dėl gamybos bandomųjų linijų. Šis kvietimas teikti paraiškas – pirmas svarbus žingsnis įgyvendinant Didelio poveikio technologijų aukšto lygio grupės rekomendacijas. ARTEMIS inovacijų bandomieji projektai taip pat yra, kaip pažymėjo vertinimo grupė, pagirtinas ketinimas remti inovacijas nuo koncepcijos pagrindimo ir prototipo etapo iki pat patikimos pramoninės platformos sukūrimo. Be to, ATEMIS IA[13] nemažai nuveikė analizuodama portfelį, taip pat patvirtinti pagrindiniai veiklos rodikliai. Abi pramonės asociacijos ir BĮ bus raginamos toliau bendradarbiauti šia linkme, taip įgyvendinant 15 rekomendaciją. Tačiau Komisija sutinka su vertinimo grupe, kad reikėtų nuveikti daugiau, kaip nurodyta 1 ir 2 rekomendacijose. Įsteigus naująją BĮ ECSEL, partneriai iš pramonės srities turėtų pasinaudoti galimybe savo bendradarbiavimo strateginę reikšmę stiprinti labiau suderintu ir aktyvesniu būdu. Jie bus raginami siūlyti pagrindines Europos elektroninių komponentų ir sistemos pramonės kryptis, kad ji taptų daug vilčių teikiančios plačiai naudojamų išmaniųjų produktų ir paslaugų srities varikliu. Šiuo tikslu į Tarybos reglamento pasiūlymą dėl ECSEL įtrauktas reikalavimas dėl platesnio suinteresuotųjų šalių dalyvavimo. Komisijos ataskaitoje dėl pirmojo tarpinio vertinimo išsamiai aptartas BĮ orientavimas EUREKA kryptimi. Dabar Komisija pripažįsta, kad padaryta didelė pažanga. Kalbant apie nanoelektronikos sritį, CATRENE ir ENIAC parengė bendrą Europos mikroelektronikos ir nanoelektronikos sričių mokslinių tyrimų ir plėtros vizijos, misijos ir strategijos dokumentą. Įterptųjų kompiuterinių sistemų srityje ITEA2[14] ir ARTEMIS taip pat rengia bendrus aukščiausio lygio susitikimus ir įsteigė koordinavimo mechanizmą[15]. Šiais veiksmais, kuriuos dar reikėtų sustiprinti, bus prisidedama prie visa apimančios ES mokslinių tyrimų, plėtros ir inovacijų strategijos, kuri apims nanoelektronikos, įterptųjų kompiuterinių sistemų ir kibernetinių fizinių sistemų sritis, parengimo, kaip nurodyta 16 rekomendacijoje. 5.3. Rekomendacijos bendrosioms įmonėms Komisija sutinka su ekspertų grupės išvadomis, kad buvo racionalizuotos vertinimo ir atrankos procedūros bei techninės peržiūros procesas, jie yra tinkami ir dalyvių vertinami kaip labai naudingi. BĮ veiklos pradžioje pradėti projektai netrukus bus užbaigti, tad pagrindinį dėmesį galutinėse ataskaitose reikėtų skirti rezultatų panaudojimui. Todėl Komisija pritaria 3 ir 15 rekomendacijoms ir prašys vykdomųjų direktorių išnagrinėti jų įgyvendinimo galimybę bei užtikrinti, kad būtų tinkamai teikiamos ataskaitos apie rezultatų panaudojimą, tačiau neužkraunama našta gavėjams. Taip pat labai svarbu nustatyti tinkamus BĮ projektų poveikio ir sėkmingumo vertinimo parametrus. Kaip apibūdinta pirmiau, abi BĮ pasirodė esančios pajėgios greitai ir tinkamai prisitaikyti prie kintančių reikalavimų ir nukreipti iniciatyvas rinkos link. Už tai reikėtų pagirti įvairius BĮ padalinius. Todėl Komisija įsitikinusi, kad 4, 6 ir 14 rekomendacijos sulauks BĮ padalinių pritarimo, nes jos labiau skirtos operatyvinio pobūdžio klausimams. BĮ buvo ypač sunku įgyvendinti ex-post audito strategiją, Audito Rūmai dėl to pateikė pastabų. Komisija toliau kels šį klausimą valdybose, siekdama pagrįsto patikinimo, kad BĮ finansinės operacijos yra teisingos. 10, 12 ir 13 rekomendacijose nurodytos problemos sprendžiamos pasiūlytame Tarybos reglamente dėl ECSEL tiek, kad tos rekomendacijos galėtų būti įgyvendintos remiantis taikomu teisiniu pagrindu. 5.4. Rekomendacijos Europos Komisijai Į rekomendacijas, susijusias su naujosios kartos JTI, buvo atsižvelgta rengiant Komisijos pasiūlymą dėl Tarybos reglamento dėl bendrosios įmonės ECSEL. Tai visų pirma pasakytina apie rekomendaciją sukurti bendrą JTI (5 rekomendacija), įgyvendinamą pagal bendrą integruotą mokslinių tyrimų ir inovacijų darbotvarkę (1 rekomendacija), kuri būtų grindžiama supaprastintu finansiniu reglamentu (7 rekomendacija), o jos valdybai būtų skirtas svarbesnis strateginis vaidmuo (8 rekomendacija). Pasiūlyme dėl ECSEL, be kita ko, numatomas tolesnis taisyklių derinimas (9 rekomendacija) su programos HORIZON 2020 dalyvavimo taisyklėmis. Be to, remdamasi 16 rekomendacija, 2013 m. gegužės 23 d. Komisija patvirtino Europos mikroelektronikos ir nanoelektronikos komponentų ir sistemų plėtros strategiją[16]. Pagrindinis strategijos tikslas – įsteigti naują BĮ ECSEL, kurios veikloje pagrindinis dėmesys būtų skiriamas inovacijoms ir aukštesnio TBL projektams. 5.5. Rekomendacijos valstybėms narėms Komisija pripažįsta, kad BĮ valstybės narės susidūrė su sunkumais įgyvendindamos joms skirtas rekomendacijas, visų pirma susijusias su daugiamečių įsipareigojimų prisiėmimu, taisyklių bei finansavimo normų derinimu ir procedūrų sinchronizavimu. Patirtis ir tarpusavio supratimas, įgytas dalyvaujant BĮ ARTEMIS ir ENIAC veikloje, turėtų joms padėti pradėti BĮ ECSEL darbus pagal programą „Horizon 2020“. Tai jau matyti iš Komisijos pasiūlyto Tarybos reglamento dėl ECSEL, kuriame sprendžiami minėti klausimai. Visų pirma, jame siūloma galimybė taikyti bendrą požiūrį į viešųjų įnašų į projektus įgyvendinimą. Komisija ragina valstybes nares, kad vykdydamos pasirinktus finansuoti būsimus veiksmus jos imtųsi visų būtinų priemonių, kuriomis būtų remiamas siūlomas gavėjams taikomų procesų derinimas ir supaprastinimas. Komisija taip pat pastebi, kad pastaruoju metu BĮ ARTEMIS ir ENIAC padarė didelę pažangą siekdamos nacionalinių prioritetų rėmimo ir bendrų Europos tikslų įgyvendinimo pusiausvyros. 6. Išvada Pirmasis tarpinis vertinimas BĮ padėjo patobulinti savo veiklą ir susitelkti ties veiklos tikslais, antrojo tarpinio vertinimo išvados tapo laiku pateiktu dideliu indėliu rengiant Komisijos pasiūlymą dėl būsimo ECSEL Tarybos reglamento. Nors vis dar esama administracinių kliūčių, kurias reikės įveikti būsimai BĮ ECSEL, BĮ ARTEMIS ir ENIAC pasirodė esančios veiksminga mokslinių tyrimų ir plėtros programos įgyvendinimo priemonė, kurią valdo pramonė ir bendrai finansuoja valstybės narės ir ES. Galutinis BĮ ARTEMIS ir ENIAC įvertinimas numatytas 2017 m., jis bus atliktas tarpinio BĮ ECSEL vertinimo metu. Atliekant tą galutinį vertinimą reikėtų nagrinėti bendrą BĮ remtų projektų poveikį ir apibūdinti jų indėlį atsižvelgiant į bendrą Europos mikroelektronikos ir nanoelektronikos bei įterptųjų sistemų strategijos kontekstą. Priedas. Vertinimo grupės rekomendacijų sąrašas Nr.[17] || Rekomendacijų santrauka || Grafikas Rekomendacijos pramonės asociacijoms 1 || JTI strateginė mokslinių tyrimų ir plėtros darbotvarkė (SMTP) bei darbo programos turėtų geriau atitikti nuoseklią Europos perspektyvą, sietis su visa apimančia Europos elektroninių komponentų ir sistemų mokslinių tyrimų, plėtros ir inovacijų strategija, kaip siūloma 16 rekomendacijoje. || Naujos kartos JTI 2 || Pramonės asociacijos turėtų aktyviau dalyvauti nustatant bendrus JTI tikslus ir strategiją, taip pat aktyviau bendradarbiauti su suinteresuotosiomis šalimis, siekdamos remti jų dalyvavimą ir sudaryti geresnes dalyvavimo sąlygas teikiant projektų pasiūlymus, ypač MVĮ, taip pat kurti ir nuolat atnaujinti strateginę mokslinių tyrimų darbotvarkę. || Dabar / Naujos kartos JTI Rekomendacijos bendrosioms įmonėms[18] 3 || Atliekant JTI projektų peržiūras, įskaitant galutinę peržiūrą įgyvendinus projektą, kuri, grupės nuomone, turėtų būti atlikta per 6–12 mėn. nuo projekto pabaigos, turėtų būti atidžiau ir griežčiau stebimas faktinis ir planuotas projekto rezultatų panaudojimas, taip pat projekto partnerių priemonės, kuriomis siekiama tokio suplanuoto panaudojimo. || Dabar 4 || ARTEMIS projektai prireikus turėtų būti grindžiami anksčiau sukurtomis ARTEMIS technologijomis, nurodant, kas buvo finansuojama anksčiau, ir pademonstruojant ne tik naujovę, bet ir atitinkamą ankstesnių projektų rezultatų pakartotinį panaudojimą bei deramą pažangą aukštesnių TBL link. Reikėtų padidinti projektų, skirtų bendrosioms taikomosioms programoms ir paslaugoms (taikomųjų programų projektams) skiriamo finansavimo dalį. || Dabar / Naujos kartos JTI 6 || ENIAC ir CATRENE kvietimus teikti paraiškas ir jų atranką reikėtų labiau suderinti tarpusavyje (pvz., skelbiant bendrus ir (arba) papildomus kvietimus), kad atitinkamos finansavimą skiriančios institucijos galėtų lanksčiau pasirinkti tinkamiausią finansavimo srautą. || Dabar / Naujos kartos JTI 8 || BĮ valdybos turėtų orientuotis į strateginius klausimus ir mažinti administracinę naštą, kad į veiklą pritrauktų aukšto lygio pramonės atstovus. || Dabar / Naujos kartos JTI 10 || BĮ turėtų ištirti ir parengti tinkamus mechanizmus išankstinio perspėjimo sistemai, kuri būtų skirta galimam valstybių narių finansavimo vėlavimui ar prieinamų lėšų apribojimui nustatyti, sukurti. Siekiant padengti tokiu būdu nustatytas finansavimo spragas, EK (valstybių narių vardu) turėtų būti leidžiama teikti išankstinį finansavimą ypatingos svarbos projektams. || Dabar 12 || Imtis veiksmų (pvz., pakeisti vertinimo kriterijus) pasiūlymo vertinimo ir atrankos metu, kad projekto portfelis geriau atitiktų strateginius Europos tikslus ir būtų užtikrinama optimali pagrindinių sričių, kurios apibrėžtos visa apimančioje ES EKS strategijoje (kuri siūloma 16 rekomendacijoje) ir šios strategijos pagrindu parengtuose darbo planuose, aprėptis. || Naujos kartos JTI 13 || Reikėtų parengti ir įgyvendinti specialius JTI projektų projekto valdymo proceso paramos mechanizmus. EK turėtų finansuoti 100 % visų JTI projektų valdymo sąnaudų. || Dabar / Naujos kartos JTI 14 || JTI projektams turėtų būti taikoma tik viena (BĮ lygmens) projekto peržiūros ir atskaitomybės procedūra. || Dabar 15 || Reikėtų nustatyti JTI projektų poveikio ir sėkmingumo vertinimo parametrus, kuriuos taikytų esamos ir būsimos JTI. || Dabar Rekomendacijos Europos Komisijai 5 || JTI ENIAC ir ARTEMIS, taip pat Europos išmaniųjų sistemų integracijos (angl. EPoSS) technologijų platforma turėtų būti sujungtos į bendrą organizaciją (JTI EKS). || Naujos kartos JTI 7 || Įsteigti siūlomą naują integruotą JTI (žr. 5 rekomendaciją) arba bet kokią būsimą JTI kaip viešojo ir privačiojo sektoriaus partnerystės organizaciją, apibūdintą finansinio reglamento 209 straipsnyje. || Naujos kartos JTI 13 || Reikėtų parengti ir įgyvendinti specialius JTI projektų projekto valdymo proceso paramos mechanizmus. EK turėtų finansuoti 100 % visų JTI projektų valdymo sąnaudų. || Dabar / Naujos kartos JTI 16 || Reikėtų aiškiai apibrėžti vidutinės trukmės arba ilgalaikę visa apimančią ES mokslinių tyrimų, plėtros ir inovacijų strategiją elektronikos komponentų ir sistemų (EKS) srityje, kuria turėtų būti remiamasi priimant finansavimo sprendimus. || Dabar Rekomendacijos valstybėms narėms 9 || Valstybių narių dalyvavimo taisyklės, finansavimo normos ir procedūros turėtų būti kiek įmanoma suderintos ir sinchronizuotos laikantis principo taikyti geriausią patirtį. || Dabar / Naujos kartos JTI 11 || Valstybės narės turėtų įsipareigoti taikyti daugiametę finansavimo sistemą. || Dabar / Naujos kartos JTI 14 || JTI projektams turėtų būti taikoma tik viena (BĮ lygmens) projekto peržiūros ir atskaitomybės procedūra. || Dabar [1] 2007 m. gruodžio 20 d. Tarybos reglamentas Nr. 74/2008 dėl bendrosios įmonės ARTEMIS įsteigimo siekiant įgyvendinti įterptųjų kompiuterinių sistemų jungtinę technologijų iniciatyvą. 2007 m. gruodžio 20 d. Tarybos reglamentas Nr. 72/2008 dėl bendrosios įmonės ENIAC įsteigimo. [2] ARTEMIS valstybės narės: Airija, Austrija, Belgija, Čekija, Danija, Estija, Graikija, Ispanija, Italija, Jungtinė Karalystė, Kipras (narystės neseniai atsisakė), Latvija, Lenkija, Nyderlandai, Norvegija, Portugalija, Prancūzija, Rumunija, Slovėnija, Suomija, Švedija, Vengrija, Vokietija. ENIAC valstybės narės: Airija, Austrija, Belgija, Čekija, Estija, Graikija, Ispanija, Italija, Jungtinė Karalystė, Latvija, Lenkija, Malta, Nyderlandai, Norvegija, Portugalija, Prancūzija, Rumunija, Slovakija, Suomija, Švedija, Vengrija, Vokietija. [3] http://ec.europa.eu/dgs/information_society/evaluation/rtd/jti/index_en.htm. [4] COM(2010) 752 final ir http://ec.europa.eu/dgs/information_society/evaluation/rtd/jti/. [5] Ekspertų grupės nariai: M. Götzeler (bendrovės „Aixtron SE“ vykdomasis direktorius), W. Arden (anksčiau dirbęs bendrovėje „Infineon Technologies“), Ch. de Prost (ATMEL), J.-L. Dormoy (EDF); M. Jansz (Technologijų fondas STW), T. Luukkonen (Suomijos ekonomikos mokslinių tyrimų institutas), A. Sangiovanni-Vincentelli (Kalifornijos Berklio universitetas), D. Wright (Ekseterio universitetas). [6] Įrodymai, kuriais grindžiamas vertinimas, gauti atlikus išsamią susijusių teisinių ir finansinių dokumentų, mokslinių tyrimų darbotvarkių, darbo programų, dalyvavimo statistikos ir projekto informacijos peržiūrą. Surengti 104 pokalbiai su įvairiomis suinteresuotosiomis šalimis – pramonės ir akademinės bendruomenės, Komisijos, nacionalinės valdžios institucijų, EUREKA grupių ir BĮ atstovais. [7] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives. [8] http://ec.europa.eu/enterprise/sectors/ict/files/kets/hlg_report_final_en.pdf. [9] COM(2013) 501 final ir http://ec.europa.eu/research/press/2013/pdf/jti/ecsel_factsheet.pdf. [10] Innovation for the future of Europe: Nanoelectronics beyond 2020, http://www.aeneas-office.eu/web/downloads/strategic-docs/position_paper_final.pdf. [11] The Association for European NanoElectronics Activities (Europos nanoelektronikos veiklos asociacija), http://www.aeneas-office.eu/web/index.php. [12] The Eureka Cluster for Application and Technology Research in Europe on NanoElectronics („Eureka“ Europos nanoelektronikos taikomųjų ir technologinių tyrimų grupė), http://www.catrene.org/. [13] The industrial Association for Advanced Research & Technology for EMbedded Intelligence and Systems (Įterptųjų kompiuterinių sistemų pažangių mokslinių tyrimų ir technologijų pramonės asociacija), http://www.artemis-ia.eu/. [14] The Eureka Cluster on Information Technology for European Advancement (ITEA) („Eureka“ Europos pažangai skirtų informacinių technologijų grupė), http://www.itea2.org/. [15] High-level vision 2030 ITEA-ARTEMIS, http://www.artemis-ia.eu/publications. [16] COM(2013) 298 final. [17] Rekomendacijų numeracija atitinka jų eilės tvarką ekspertų ataskaitoje. [18] Šios rekomendacijos grindžiamos kolektyvine (bendra) visų BĮ veikloje dalyvaujančių šalių atsakomybe.